U-I-153/08
Datum: 2008-06-19T00:00:00.000+02:00
ecli: ECLI:SI:USRS:2008:U.I.153.08
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 19.06.2008
dokument: US28192
akt: Odlok o začasnih ukrepih za zavarovanje urejanja prostora na podlagi Programa priprave občinskega lokacijskega načrta za gradnjo komunalne infrastrukture na področju urejanja ŠS 14/2 in ŠO 14/1 (Uradno glasilo Občine Vodice, št. 2/08)
resitev: zavrženje
izrek: Pobuda za začetek postopka za oceno ustavnosti Odloka o začasnih ukrepih za zavarovanje urejanja prostora na podlagi Programa priprave občinskega lokacijskega načrta za gradnjo komunalne infrastrukture na področju urejanja ŠS 14/2 in ŠO 14/1 (Uradno glasilo Občine Vodice, št. 2/08) se zavrže.
stavek: V postopku za presojo ustavnosti in zakonitosti predpisa, Ustavno sodišče ni pristojno za presojo akta, ki po svoji pravni naravi ni predpis.
odlocitev: sklep
geslo: 1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
podlaga: Člen 25.3, Zakon o Ustavnem sodišču [ZUstS]
vlagatelj: Županijski urad Vodice, Vodice
datum_vloge: 2008-05-27T22:00:00.000Z
datum_odlocitve: 2008-06-18T22:00:00.000Z

# U-I-153/08-4

# 19. 6. 2008

## SKLEP

Ustavno sodišče je v postopku za preizkus pobude Župnijskega urada Vodice, Vodice, ki ga zastopa Radovan Cerjak, odvetnik v Ljubljani, na seji 19. junija 2008

## sklenilo:

**Pobuda za začetek postopka za oceno ustavnosti Odloka o začasnih ukrepih za zavarovanje urejanja prostora na podlagi Programa priprave občinskega lokacijskega načrta za gradnjo komunalne infrastrukture na področju urejanja ŠS 14/2 in ŠO 14/1 (Uradno glasilo Občine Vodice, št. 2/08) se zavrže.**

## OBRAZLOŽITEV

Pobudnik izpodbija Odlok o začasnih ukrepih za zavarovanje urejanja prostora na podlagi Programa priprave občinskega lokacijskega načrta za gradnjo komunalne infrastrukture na področju urejanja ŠS 14/2 in ŠO 14/1 (v nadaljevanju Odlok). Odlok naj bi bil v neskladju s 33. in s 67. členom Ustave, s Programom priprave občinskega lokacijskega načrta za gradnjo komunalne infrastrukture na področju urejanja ŠS 14/2 in ŠO 14/2 (Uradno glasilo Občine Vodice, št. 2/07), z Odlokom o strategiji prostorskega razvoja Slovenije (Uradni list RS, št. 76/04) in z Odlokom Dolgoročnega plana občin in mesta Ljubljana za obdobje 1986 - 2000 za območje Občine Vodice (Uradni list SRS, št. 11/86 ter Uradni list RS, št. 23/91 in nasl.) in Družbenega plana občine Ljubljana Šiška za obdobje 1986 - 1990 za območje Občine Vodice (Uradni list SRS, št. 45/86 in nasl., Uradni list RS, št. 45/90 in nasl. ter Uradno glasilo Občine Vodice, št. 9/04 in nasl.).

Ustavno sodišče je na podlagi prvega odstavka 160. člena Ustave pristojno presojati ustavnost in zakonitost predpisov in drugih splošnih aktov. V sklepu št. U-I-86/04 z dne 22. 9. 2005 (Uradni list RS, št. 90/05 in OdlUS XIV, 71) je Ustavno sodišče že presodilo, da so akti, s katerimi občine zaradi zavarovanja izvedbe predvidenih prostorskih ureditev začasno določijo z zakonom predvidene ukrepe, po svoji naravi posamični akti. Tudi z izpodbijanim Odlokom so s tem namenom določeni naslednji začasni ukrepi: prepoved parcelacije zemljišč ter prepoved izvajanja gradenj in postavitve vseh vrst objektov, za katere gradbeno dovoljenje še ni dokončno, razen če gre za gradnjo komunalne in druge infrastrukture (5. člen Odloka). Na podlagi tretjega odstavka 82. člena Zakona o urejanju prostora (Uradni list RS, št. 110/02 in nasl. – ZUreP-1) je dolžna Občina v 30 dneh od uveljavitve začasnih ukrepov zagotoviti vpis njihove zaznambe v zemljiški knjigi. To pomeni, da Odlok na zemljiščih odreja konkretne prepovedi, ki se vpišejo v zemljiško knjigo v breme lastnikov teh zemljišč. Te prepovedi so torej dolžni spoštovati vsi naslovniki izpodbijanega akta, ki poimensko sicer niso določeni, vendar jih je mogoče ugotoviti. V tem delu ima izpodbijani akt pravno naravo generalne odločbe. Ta je podobna splošnemu (abstraktnemu) pravnemu aktu, vendar je še vedno individualni upravni akt, ki se nanaša na konkretno določen primer in na določene posameznike oziroma določene organizacije, ki sicer poimensko niso navedeni, ne pa na nedoločeno število abstraktnih primerov. Tudi izpodbijani Odlok na določenih zemljiščih odreja konkretne prepovedi, ki bodo zaznamovane v zemljiški knjigi. Ta akt torej v tem delu ureja posamična razmerja, čeprav ga je v obliki odloka sprejel Občinski svet. Ker Ustavno sodišče za njegovo presojo ni pristojno, je pobudo zavrglo.

Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 5. člena Zakona o upravnem sporu, Uradni list RS, št. 105/06 – v nadaljevanju ZUS-1). Pobudnik lahko zato izpodbija Odlok s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).

Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – ur. p. b. – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.

Jože Tratnik
Predsednik